L’Ajuntament de Sagunt aprova celebrar un Ple Municipal Infantil
29 de març 2018

![Imagen 1](/media/psefkcrb/47c_raul-castillo.jpg)

El Ple de l'Ajuntament de Sagunt va aprovar en la passada sessió la proposta de realitzar un Ple Municipal Infantil amb la finalitat de fomentar la democràcia en els centres escolars. La moció, que va ser presentada per Ciudadanos, va ser aprovada per unanimitat.

La proposta consistix a celebrar, almenys una vegada a l'any, un Ple Infantil Municipal com a resultat d'una sèrie d'activitats de participació democràtica que ja s'estan realitzant en els centres escolars del municipi, i que consistixen en un procés electoral complet (en l’actualitat es realitza per a l’elecció del Consell Municipal d’Infància), que va des de la presentación de candidatures fins el nombrament dels regidors infantils.

Amb açò, se seguix la línia de treball i les accions que s'estan duent a terme a través del Consell Municipal d'Infància. L'objectiu d'este programa és fomentar la cultura de la democràcia a través d'activitats que fomenten la participació de l'alumnat perquè els xiquets i xiquetes visquen en primera persona alguns dels aspectes relacionats amb la política municipal, a més de saber com funciona l'ajuntament, conéixer la història del municipi o participar en la vida pública, entre altres assumptes.

La campanya electoral del Consell Municipal d'Infància ja es va fer fa un mes, i es realitza des del passat 2016; enguany ha comptat amb la participació de quasi 2.000 alumnes. Per altra banda, els consellers, o regidors infantils, es reunixen tots els dissabtes en el Casal Jove per dur un seguiment del Pla de la Infància i treballar les propostes que s'arrepleguen en els centres escolars. Per tot açò, la realització del ple municipal per a xiquets, la data del qual encara està per determinar, suposarà un pas més en la millora de la cultura de la democràcia entre els escolars del municipi.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-aprova-celebrar-un-ple-municipal-infantil/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-aprova-celebrar-un-ple-municipal-infantil/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-aprova-celebrar-un-ple-municipal-infantil/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-aprova-celebrar-un-ple-municipal-infantil/)